Virallinen lehti nro C 118 , 29/04/1999 s. 0026



KIRJALLINEN KYSYMYS E-2098/98 esittäjä(t): Friedhelm Frischenschlager (ELDR) komissiolle (10. heinäkuuta 1998) Aihe: Liikennepolitiikka 1. Missä määrin ilmoittamassanne Euroopan laajuisessa tiemaksujärjestelmässä on mahdollista ottaa huomioon yksittäisten alueiden, erityisesti Alppien alueen, erilaiset liikennepoliittiset olosuhteet ja niistä aiheutuvat erilaiset luontoon kohdistuvat kuormitukset? 2. Missä määrin liikenteen harjoittajia koskeva syrjimättömyysperiaate mahdollistaa eriytetyn politiikan, jonka tavoitteena on suosia vesi- ja rautateitä maanteiden sijasta? Harkitseeko komissio tästä vanhentuneesta periaatteesta luopumista? 3. Millaisia liikennepoliittisia aloitteita Itävalta on tähän mennessä tehnyt lieventääkseen Brennerin solan kauttakulkuliikenteen väestölle ja kuljetusalan yrityksille aiheuttamia ongelmia ja löytääkseen niihin ratkaisun? Millaisia konkreettisia ratkaisuehdotuksia Tirolin alue on tehnyt? 4. Millaisia tehdyt ehdotukset ovat, sisältävätkö ne konkreettisia rahoitussuunnitelmia, ja ovatko ne komission ajatusten mukaisia kohdennettuja ratkaisuehdotuksia, jotka sopivat yhteen myös EU:n oikeuden kanssa? 5. Onko Itävalta anonut komissiolta rahoitusta Kufsteinin ja Brennerin välisen rautatieosuuden kehittämiseksi? Jos on, kuinka suuresta summasta on kyse ja onko sitä myönnetty? Jos ei, tietääkö komissio Itävallan hakeneen rahoitusta muista EU:n elimistä tai EU:ta lähellä olevista elimistä (esim. EIP) tähän tarkoitukseen? Voitteko kertoa näiden anomusten suuruudesta ja niiden hyväksymisestä? Komission jäsenen Neil Kinnockinkomission puolesta antama vastaus (18. syyskuuta 1998) 1. Komissio ei ole "ilmoittanut" Euroopan laajuisesta tiemaksujärjestelmästä. Komission heinäkuussa julkaisemassa valkoisessa kirjassa tarkasteltiin käytännössä, miten yhteisössä perusrakenteista voidaan veloittaa siten, että pyritään suhteuttamaan maksut suoremmin ja oikeudenmukaisemmin teiden ja liikenteen muiden perusrakenteiden todellisiin käyttökustannuksiin. Maksut tulisi eriyttää ja niiden tulisi kattaa perusrakenteiden vahingoittumisesta ja käytöstä aiheutuvien kustannusten ohella progressiivisesti myös ympäristökustannukset (ilman ja veden saastuminen sekä melusaaste) sekä mahdolliset ruuhkautumisesta aiheutuvat menot. Tällaisessa järjestelmässä eri jäsenvaltioiden ja alueiden erityisolot voitaisiin ottaa huomioon. 2. Erilaisilla liikennemuodoilla on erilaiset ulkoiset vaikutukset, ja yhtenäisiin periaatteisiin perustuvat toimintalinjat vaikuttavat liikennemuotoihin eri tavoin. Kuitenkaan ei ole kyse syrjinnästä. 3. Komissio suosittelee arvoisalle parlamentin jäsenelle, että hän esittää Itävallan hallitukselle kysymyksensä, jotka koskevat Itävallan aloitteita ja Tirolin ehdotuksia Brennerin solaan liittyvissä ongelmissa. 4. Sama koskee kysymystä ehdotusten sisällöstä. Komissio arvioi aina kauttakulkuongelmien ratkaisemiseksi tehtyjä konkreettisia ehdotuksia sen perusteella, ovatko ne yhteisön lainsäädännön mukaisia. 5. Vuosina 1995-1998 komissio myönsi rahoitustukea Euroopan laajuisia liikenneverkkoja koskevan talousarviokohdan varoista tutkimuksiin, jotka liittyivät maarakentamisen suunnitteluun kolmatta ja neljättä raidetta varten Brennerin radan Kufsteinin ja Innsbruckin välisellä osuudella. Komissio rahoitti osaltaan myös vähäisempiä valmistelutoimia tällä osuudella. Tukea myönnettiin vuosina 1995-1998 yhteensä 32,9 miljoonaa ecua. Komissio oli myös osaltaan rahoittamassa Euroopan laajuisia liikenneverkkoja koskevan talousarviokohdan varoista tutkimuksia, jotka liittyivät Münchenistä Veronaan ulottuvan Brennerin radan talouteen, rahoitukseen ja oikeudellisiin näkökohtiin ja joita Itävallan, Saksan ja Italian hallitukset ovat yhdessä teettäneet. Vuosina 1995 ja 1996 myönnettiin yhteensä 2,3 miljoonaa ecua.